SKRIFTLIG FORESPØRGSEL E-0874/02

af Jonas Sjöstedt (GUE/NGL) til Kommissionen

(2. april 2002)

Om: Samarbejdsorganisationen IATA

Kommissionen har undersøgt flyselskabernes pris- og rutesamarbejde i samarbejdsorganisationen IATA. Den generelle fritagelse, som IATA havde fået, skulle være udløbet i juni 2001. Ifølge oplysningerne var Kommissionen indstillet på at forlænge den endnu et år. Samtidig skulle Kommissionen imidlertid undersøge, om der fandtes andre og bedre muligheder for samarbejde mellem flyselskaberne, så kunderne kunne få adgang til fleksible og billige flyrejser.

Hvad var resultatet af Kommissionens undersøgelse? Mener Kommissionen ikke, at samarbejdsorganisationen IATA begrænser konkurrencen og dermed muligheden for, at brugerne kan flyve billigt og godt? Kan IATA fortsat have en permanent fritagelse?

Svar afgivet på Kommissionens vegne af Mario Monti

(27. maj 2002)

Som det fremgår alene af det forhold, at der er givet gruppefritagelse til International Air Transport Associations (IATA's) konferencer om passagertakster, er Kommissionen af den opfattelse, at disse konferencer, som omfatter prisfastsættelse, i princippet er konkurrencebegrænsende. Gruppefritagelsen finder kun anvendelse i tilknytning til visse yderligere betingelser og forpligtelser. Navnlig gælder det, at konsultationerne skal være begrænset til takster, som finder anvendelse på flere forskellige luftfartsselskabers ydelser (såkaldte interlinable fares), og de må ikke omfatte takster, som luftfartsselskaberne fastsætter for deres egne ydelser (såkaldte on-line fares).

I februar 2001 udsendte Generaldirektoratet for Konkurrence et dokument i forbindelse med indledningen af en høringsrunde, der skulle belyse, hvorvidt fordelene ved konsultationerne om passagertakster (dvs. passagerernes mulighed for at benytte sig af interlining) kunne opnås med en mindre konkurrencebegrænsende ordning. Generaldirektoratet modtog svar fra medlemsstaterne, luftfartsselskaber, rejsebureauer og forbrugerorganisationer.

Størstedelen af de adspurgte var af den opfattelse, at IATA's passagertakstkonferencer sikrer store fordele i form af multilateral interlining, og at disse fordele næppe kunne opnås med nogen anden mindre konkurrencebegrænsende ordning. Selv om størstedelen af de adspurgte erkendte, at en ophævelse af gruppefritagelsen for passagertakstkonferencer ikke ville betyde et fuldstændigt ophør af interlining, mente mange, at forbrugerne uden takstkonferencer ville have et mindre udvalg af fleksible takster, og mindre selskaber ville have færre interliningmuligheder og derfor finde det vanskeligere at konkurrere. Visse af de adspurgte mente imidlertid, at efterhånden som flyselskabernes samarbejde udvikler sig, vil deres samarbejdsaftaler og bilaterale produkter i det mindste på længere sigt kunne yde de samme fordele som IATA-interlining.

Set i lyset af disse svar foreslog Kommissionen at forlænge gruppefritagelsen for passagertakstkonferencerne med tre år indtil juni 2005 på den yderligere betingelse, at de luftfartsselskaber, der deltager i konferencerne, indsamler visse data om den forholdsmæssige anvendelse af de passagertakster, der fastsættes af konferencerne, og om deres relative betydning for den aktuelle interlining. Kommissionens forslag blev offentliggjort den 13. april 2002 i EF-tidende(1), og alle interesserede blev opfordret til at fremsætte deres bemærkninger senest en måned efter offentliggørelsen.

(1) EFT C 89 af 13.4.2002.